b"\n_START_ARTICLE_\nLa Blanquera de Dalt\n_START_SECTION_\nDescripci\xc3\xb3\n_START_PARAGRAPH_\nEdifici a\xc3\xafllat i format per varis adossats, de tres plantes i coberta de doble vessant a laterals. Les fa\xc3\xa7anes eren arrebossades i una de les parts presentava la pedra vista. El conjunt d'edificacions consta de la casa original, formada per dos sectors, depend\xc3\xa8ncies de treball i d'estabulaci\xc3\xb3 de bestiar, una bassa, un forn adossat, algun contrafort pel desnivell, restes d'una era de batre, diverses parets d'altres estructures i una casa, l'\xc3\xbanica part ben arranjada. Actualment est\xc3\xa0 enrunada i la major part dels sostres s\xc3\xb3n caiguts i les pedres de moltes de les antigues obertures ja no hi s\xc3\xb3n._NEWLINE_La casa original est\xc3\xa0 formada per dos sectors, un m\xc3\xa9s avan\xc3\xa7at que l'altre. Encara que ara de la fa\xc3\xa7ana principal gaireb\xc3\xa9 no en quedi m\xc3\xa9s que trossos de paret, hi havia un gran portal adovellat de pedra sorrenca, format amb grans blocs i una finestral g\xc3\xb2tic d'arc conopial i guardapols, amb decoraci\xc3\xb3 floral a les impostes i l'ampit motllurat. Aquest primer sector tenia la coberta d'un sol vessant a laterals. L'\xc3\xbanica part que resta amb pedres escairades \xc3\xa9s la cadena cantonera. Sobre aquesta paret hi ha una instal\xc2\xb7laci\xc3\xb3 de plaques fotoel\xc3\xa8ctriques que es dirigeix cap a la casa arranjada._NEWLINE_El segon sector estava cobert amb una teulada de doble vessant, de la qual no resta m\xc3\xa9s que una part de les obertures del badiu del segon pis. A la planta baixa hi ha una part de la porta i una finestra de perm\xc3\xb2duls i un cobert de columnes met\xc3\xa0l\xc2\xb7liques i uralita. La cadena cantonera d'aquest sector, pel primer i segon pis, ha estat arrencada. Nom\xc3\xa9s queda una finestra amb totes les seves pedres del marc._NEWLINE_A la part posterior tamb\xc3\xa9 hi ha una de les finestres amb els emmarcaments arrencats._NEWLINE_Al costat hi ha una casa, potser una antiga cort o habitatge secundari, que est\xc3\xa0 arranjat i funciona com a segona resid\xc3\xa8ncia molt espor\xc3\xa0dica. A la cadena cantonera dreta d'aquest edifici hi ha una pedra ben escairada de pedra sorrenca (destaca perqu\xc3\xa8 la majoria de les pedres s\xc3\xb3n calc\xc3\xa0ries) amb la data gravada de 1685.\n_START_SECTION_\nHist\xc3\xb2ria\n_START_PARAGRAPH_\nRestes d'una antiga masia datada del segle XVI, amb reformes durant els segles posteriors._NEWLINE_Fou abandonada a mitjans del segle XX i actualment es trboa en avan\xc3\xa7at estat d'enrunament._NEWLINE_Pel que fa a les dovelles de la porta principal i la finestra d'arc conopial lobulat del primer pis, estan desaparegudes i possiblement van ser venudes il\xc2\xb7legalment._NEWLINE_De l'exist\xc3\xa8ncia del portal adovellat i la finestra g\xc3\xb2tica en tenim const\xc3\xa0ncia per un dibuix fet abans de desmuntar el portal i guardat a l'Arxiu del Museu d'Arqueologia de Catalunya a Pedret, Girona. A l'inventari del Patrimoni Arqueol\xc3\xb2gic i Arquitect\xc3\xb2nic de Joan Llin\xc3\xa0s i Jordi Merino (2000) apareix una reproducci\xc3\xb3 d'aquest dibuix com a identificador del mas."